Η πορνεία ως μέρος της σεξουαλικής ζωής των Ελλήνων κατά την περίοδο 2013-2016
Authors: Σάββα Ελένη 
Published: November 2022

Το ερευνητικό υποκείμενο της διατριβής με τίτλο “Η Πορνεία ως μέρος της σεξουαλικής ζωής των Ελλήνων κατά την περίοδο 2013-2016. Μία Ποιοτική Προσέγγιση” ήταν ο Έλληνας, ενήλικας, ετεροφυλόφιλος, άνδρας - πελάτης πορνικών υπηρεσιών. Το κεντρικό ερευνητικό ερώτημα εστιάζεται στο για ποιους λόγους ο άνδρας-πελάτης επιλέγει να μισθώσει πορνικές υπηρεσίες σε μία εποχή που χαρακτηρίζεται θεωρητικά τουλάχιστον, από σεξουαλική ελευθερία. Ο στόχος της έρευνας επομένως ήταν να μελετήσει τα αίτια, τις αιτίες ή τις αφορμές που ισχυρίζονται οι πελάτες ότι τους ώθησαν στην πορνική επιλογή. Δευτερευόντως, σκοπός ήταν να περιγραφεί το κοινωνικό πλαίσιο (νομικό, οικονομικό, πολιτισμικό) που δεν αποτρέπει, ενθαρρύνει ή ακόμη οδηγεί στην πορνική επιλογή. Για το σκοπό αυτό, η μεθοδολογία που επιλέχθηκε ήταν η πρωτογενής έρευνα πεδίου με χρήση συνεντεύξεων σε βάθος που πραγματοποιήθηκαν σε Έλληνες, ετεροφυλόφιλους, δεσμευμένους ή μη, συστηματικούς άνδρες-πελάτες υπηρεσιών που παρέχονται από γυναίκες εκδιδόμενα πρόσωπα με τη μορφή ελεύθερης συζήτησης. Συνεπικουρικά, πραγματοποιήθηκε α)επιτόπια έρευνα πεδίου σε χώρους όπου παρέχονται παντός είδους σεξουαλικές υπηρεσίες, β) διαδικτυακή έρευνα σε κοινωνικά δίκτυα, ιστοσελίδες για πορνικές υπηρεσίες, διαδικτυακά βίντεο πελατών, γ)παράθεση διαφημιστικού υλικού που μοιράζεται σε δημόσιους χώρους και δ) κατάθεση κοινής γνώμης από πολίτες. Στόχος ήταν να πλησιάσουμε όσο το δυνατόν περισσότερο στην πορνική, διαδικτυακή και μη, πραγματικότητα που βιώνει ο Έλληνας πελάτης πορνικών υπηρεσιών, γεγονός που βοήθησε στην καλύτερη αλληλεπίδραση κατά τη διάρκεια των συνεντεύξεων μεταξύ ερευνώμενου και ερευνητή, αλλά και στη βαθύτερη κατανόηση όσων ειπώθηκαν. Τα αποτελέσματα της έρευνας οργανώθηκαν και παρουσιάστηκαν βασιζόμενα σε τέσσερις κεντρικούς θεματικούς άξονες, στους οποίους αντίστοιχα βασίστηκαν και τα εξειδικευμένα, ερευνητικά ερωτήματα: Πρώτον, τη σχέση του πελάτη με τη σεξουαλική συνεύρεση και αν αυτή παρουσιάζει κάποιες διαφοροποιήσεις που τον οδηγούν στην πορνική συνεύρεση, δεύτερον τη σχέση του πελάτη με το άλλο φύλο και το τι ενδεχομένως δεν λαμβάνει από τη σχέση αυτή, τρίτον, τη σχέση του πελάτη με το εκδιδόμενο πρόσωπο και το τι εισπράττει από αυτή τη σχέση και τέταρτον, τη σχέση του ίδιου με τον εαυτό του και την πορνική του επιλογή. Τέλος, ο πελάτης καταθέτει μία σειρά από αναρίθμητους λόγους (συμπληρωματικούς ή και αντιφατικούς) που, κατά την γνώμη του, τον οδήγησαν στην πορνική καταφυγή. Συμπερασματικά θα λέγαμε ότι ο συνεντευξιαζόμενος πελάτης παρουσίασε σημαντική ανομοιογένεια αλλά και απρόσμενη κανονικότατα. Φαίνεται να ανήκει σε αυτό που βιβλιογραφικά καλείται “Mr. Average”, χωρίς να διαφοροποιείται σημαντικά από το μη-πελάτη. Την ίδια στιγμή, ο συνεντευξιαζόμενος επέρριψε σημαντικό μερίδιο ευθύνης στη γυναίκα για την πορνική του καταφυγή, αλλά και στην “υποκριτική, συντηρητική κοινωνία”, ενώ μοιάζει να είναι σαν έναν μεγάλο παιδί που αρνείται να αναλάβει την ευθύνη της επιλογής του. Ταυτόχρονα, φαίνεται να νοιώθει μόνος, μετέωρος και αμήχανος με τα νέα δεδομένα στο μεταφεμιστικό, έμφυλο σκηνικό που τον απομακρύνουν από τον παραδοσιακό του ρόλο, για αυτό, ανάμεσα σε άλλους, καταθέτει ψυχολογικούς λόγους για την πορνική καταφυγή, αφήνοντας ανοιχτά ερωτηματικά για την έμφυλη και σεξουαλική κοινωνικοποίηση των ανδρών της χώρας αλλά και την ανάγκη για αλλαγή του νομικού πλαισίου.